หุ้นแบงก์ใหญ่ยังได้ใจนักลงทุน
สินเชื่อเดือน ก.ค. 2555 ของธนาคารพาณิชย์ที่ทำการวิเคราะห์ โดยไม่รวมธนาคารกรุงไทย (KTB) เติบโต 0.8%
23 ส.ค. 2555

โดย...เจียรนัย อุตะมะ 
สินเชื่อเดือน ก.ค. 2555 ของธนาคารพาณิชย์ที่ทำการวิเคราะห์ โดยไม่รวมธนาคารกรุงไทย (KTB) เติบโต 0.8% จากเดือน มิ.ย. เพิ่มขึ้น 7.4% จากต้นปีและเพิ่มขึ้น 14.5% จากช่วงเดียวกันของปีก่อน โดยหลักมาจากการเติบโตของสินเชื่อรายย่อย โดยธนาคารที่มีสินเชื่อขยายตัวดีที่สุดในกลุ่มธนาคารขนาดใหญ่ คือ ธนาคารไทยพาณิชย์ (SCB) เพิ่มขึ้น 1.9% จากเดือน มิ.ย. และเพิ่มขึ้น 12% จากต้นปีและ +22.6% จากช่วงเดียวกันของปีก่อน โดยสินเชื่อที่ขยายตัวดี คือ สินเชื่อที่พักอาศัย สินเชื่าเช่าซื้อรถยนต์ สินเชื่อธุรกิจขนาดกลางและขนาดเล็ก (เอสเอ็มอี) และสินเชื่อธุรกิจรายใหญ่
ฝ่ายวิจัยบริษัทหลักทรัพย์ (บล.) ดีบีเอสวิคเคอร์ส จะปรับเพิ่มสมมติฐานการเติบโตของสินเชื่อปี 2555-2556 ขึ้นเป็น 13.6% และ 11.2% จากเดิม 12.4% และ 10.0% ตามลำดับ สะท้อนการเติบโตของสินเชื่อที่แข็งแกร่งมากในช่วง 7 เดือนแรกปีนี้ที่ผ่านมา




 
ขณะที่ความต้องการใช้สินเชื่อที่พักอาศัย เช่าซื้อรถยนต์ และเอสเอ็มอี มีวงจรเติบโตได้แข็งแกร่งต่อเนื่องในครึ่งหลังปีนี้ ส่วนในปี 2556 สินเชื่อเพื่อการลงทุนน่าจะขยายตัวได้ในอัตราที่เพิ่มขึ้น
“เรายังให้น้ำหนักการลงทุนเป็นมากกว่าตลาด สำหรับกลุ่มธนาคารพาณิชย์หุ้นที่ชอบเป็นธนาคารขนาดใหญ่อย่างธนาคารกรุงเทพ (BBL) KTB ธนาคารกสิกรไทย (KBANK) และ SCB โดยประเมินว่าราคาหุ้นธนาคารเล็กที่ปรับขึ้นมาได้สะท้อนถึงการเติบโตของสินเชื่อเช่าซื้อรถยนต์ไปพอสมควรแล้ว
BBL : สินเชื่อเดือน ก.ค. 2555 ลดลง 0.5% จากเดือน มิ.ย. เนื่องจากลูกค้ามีการชำระคืนหนี้ แต่ยังเติบโตได้ 4.8% เทียบต้นปี
KBANK : สินเชื่อเติบโต 1.3% จากเดือน มิ.ย. เพราะในเดือน ก.ค. มีการปล่อยสินเชื่อ ธุรกิจรายใหญ่ และตามปกติ
แล้วสินเชื่อของ KBANK ในครึ่งหลังปีนี้จะเติบโตมากว่าครึ่งแรกปีนี้ สำหรับสินเชื่อรอบ 7 เดือนแรกปีนี้ขยายตัว 5.1%
SCB : สินเชื่อเติบโต 1.9% จากเดือน มิ.ย. และเพิ่มขึ้นถึง 12% จากต้นปี โดยเป็นการขยายตัวแกร่งทั้งสินเชื่อที่อยู่อาศัย เช่าซื้อรถยนต์ เอสเอ็มอี และธุรกิจรายใหญ่
ธนาคารกรุงศรีอยุธยา (BAY) สินเชื่อเฉพาะของธนาคาร- 0.1% จากเดือน มิ.ย. เพราะมีการชำระคืนหนี้ที่ใช้เป็นเงินทุนหมุนเวียน ส่วนสินเชื่อในงบรวมยังเติบโตได้จากการขยายตัวที่สูงของสินเชื่อเช่าซื้อและสินเชื่อรายย่อย
บริษัท ทุนธนชาต (TCAP) สินเชื่อเติบโต 2.1% จากเดือน มิ.ย. และขยายตัว 8.0% จากต้นปี สินเชื่อที่ขยายตัวสูงคือ สินเชื่อเช่าซื้อรถยนต์และสินเชื่อเอสเอ็มอี
บริษัท ทิสโก้ไฟแนนเชียลกรุ๊ป (TISCO) สินเชื่อขยายตัวแกร่ง 3.0% จากเดือน มิ.ย. และ 17% จากต้นปี นำโดยสินเชื่อเช่าซื้อและสินเชื่อเอสเอ็มอี
นักวิเคราะห์ซิตี้กรุ๊ปยังคงให้หุ้น KBANK และ KTB เป็นหุ้นที่เลือกลงทุนในกลุ่มธนาคารพาณิชย์ โดยให้ราคาที่เหมาะสม 171.50 บาท และ 17.40 บาท ตามลำดับ
ซิตี้กรุ๊ปวิเคราะห์ว่า วงจรสินเชื่อของ KBANK ฟื้นตั้งแต่กลางปี 2553 ส่งผลให้วงจรกำไรแข็งแกร่งในช่วงปี 2553-2556 เช่นเดียวกับต้นทุนที่แปรเป็นรายได้จากการที่ค่าใช้จ่ายโครงการ K Transformation จ่ายเต็มที่แล้ว
อย่างไรก็ตาม หุ้นนี้มีความเสี่ยง ประการแรก ต้นทุนที่เพิ่มขึ้นจากภาวะเงินเฟ้อสูงขึ้นตามนโยบายรัฐบาลที่กระทบลูกค้าเอสเอ็มอีที่ไม่สามารถขึ้นราคาสินค้าได้
ประการที่สอง แรงกดดันด้านส่วนต่างดอกเบี้ยสุทธิจากการปล่อยกู้เชิงรุก
ประการที่สาม รายได้จากค่าธรรมเนียมอ่อนแอ
ประการที่สี่ ราคาหุ้นผันผวนกว่ากลุ่มธนาคาร เพราะมีผู้ถือหุ้นใหญ่เป็นต่างชาติจำนวนมาก
KTB มีความเสี่ยง ดังนี้
ประการแรก สิ้นเดือน ธ.ค. 2555 “อภิศักดิ์ ตันติยวรงค์” กรรมการผู้จัดการใหญ่จะเกษียณอายุงานสิ้นปีนี้ที่จะทำให้มีความเสี่ยงด้านการบริหารจัดการ
ประการที่สอง สำรองสินเชื่อที่ต่ำสุดในบรรดากลุ่มธนาคารทำให้มีความเสี่ยงสูง
ประการที่สาม การแข่งขันสูงจากสถาบันการเงินที่มีความเชี่ยวชาญ
ประการที่สี่ มีพอร์ตสินเชื่อภาครัฐสูงถึง 18% ทำให้มีอัตราการเติบโตสินเชื่อภาครัฐมากเกินไป
ประการที่ห้า เงินทุน KTB ลดลง 9% ทำให้ความเสี่ยงที่จะต้องเพิ่มทุนเพิ่มในปี 2556 และสะท้อนในราคาเป้าหมายแล้ว